Шляхам пастаянных пошукаў маладая настаўніца выпрацавала ўласныя методыкі выкладання. Галоўны прынцып, якога прытрымліваецца Вольга Мікалаеўна: не быць для вучняў толькі ўрокадаўцам. На сваіх занятках яна імкнецца рабіць працэс навучання займальным і асобасна арыентаваным. Важным фактарам лічыць наладжванне кантакту, узаемадзеяння з вучнямі. Для эфектыўнага засваення ведаў у кожным класе прымяняе розныя метады работы. Так, у сярэднім звяне робіць упор на выкарыстанне ў структуры ўрокаў гульнявых форм. Старшакласнікаў больш матывуе на самастойную дзейнасць, ставіць перад імі праблемы, вызначае тэмы для даследаванняў. Падчас урокаў Вольга Бегунова-Гальцова таксама даволі часта прымяняе інтэрактыўныя метады, прынцып актыўнай адзнакі. Цікавай асаблівасцю з’яўляюцца гутаркі, якія настаўніца вядзе з дзецьмі ў іх сшытках.